„Kijárási korlátozást vezetek be”*
A magyar politikai kommunikáció perszonalizációja egy világjárvány idején
A politikusok az idő előrehaladtával egyre személyesebb tartalmakat és információkat osztanak meg magukról, ezzel egy időben pedig csökken a politikai kollektívák – így például a pártok – jelentősége; ezt a jelenséget politikai perszonalizációnak nevezzük. A válsághelyzetek során a perszonalizálódás hatására a személyes vezetői felelősség és hitelesség még fontosabbá válik. A koronavírus-járvány alatt a hazai politikai kommunikációnak különösen nagy tétje volt a jogállamisági kérdések, a kormányzati ellenségkreáció és a háborús kríziskommunikáció miatt.

Milyen tendenciák mutatkoztak a politikai kommunikáció perszonalizációjában a Covid19 idején? Kutatásom erre a kérdésre kereste a választ a magyar miniszterelnök által a Kossuth Rádiónak adott interjúk szöveges leiratainak elemzésén keresztül, 2020 és 2021 között, tehát a koronavírus első három hulláma idején. A tanulmány az igei személyragok, a birtokos személyjelek és a személyes névmások első személyű eseteinek használatát vizsgálta korpusznyelvészeti módszerrel.
A kutatás eredményei szerint az E/1 esetében növekvő-leszálló tendencia látszik, míg a T/1-nél ezzel ellentétes görbe rajzolódik ki a koronavírus első három hulláma alatt. A vizsgált anyagban az E/1 személyjelölések száma nem haladta meg a T/1 utalásokét; az első személyű személyjelölő kifejezések ezer szóra normalizált összegének 63,2 százalékát teszik ki a többes számú, míg 36,8 százalékát az egyes számú alakok. Ennek vélhetően az az oka, hogy Orbán Viktor igyekezett a felelősséget a pártjára és/vagy a kormányra hárítani. A többes szám több (szűkebb vagy tágabb) csoportra is vonatkozhat; a családra, a pártra és az emberiségre utaló személyjelölések előfordulásának gyakorisága az elemzett interjúkban csökkent, míg a nemzetre, a nemzetközösségre és az Európai Unióra történő utalások esetén növekedés volt megfigyelhető a vizsgált időszakban.

1. Bevezetés: a politika perszonalizációja
A politikai kommunikáció minden bizonnyal egyre személyesebbé válik, tehát perszonalizálódik. A személyközpontúság kérdése nem is lehetne aktuálisabb egy olyan időszakban, amikor a választók a párt programja helyett pillanatnyi – és legtöbbször a médiából szerzett – impulzusok, benyomások alapján, tehát intuitív módon döntenek a választáskor (Horváth 2010). Ráadásul a mediatizált politika által az állampolgárok a nap bármely szakában találkozhatnak a politikusokkal, akik a munka mellett a magánéletükről is elárulnak információkat nyilvános megszólalásaikban.

Többek között ezekre a jelenségekre reflektál a politikai kommunikáció perszonalizációja kifejezés, arra utalva, hogy a politikusok egyre személyesebb tartalmakat és információkat osztanak meg magukról, és ezzel egy időben a politikai kollektívák – például a pártok – jelentősége csökken (Aczél 2009, Balmas et al. 2014, Holtz-Bacha et al. 2014, McAllister 2009, McAllister 2015, Perloff 2021, Plasser 2008, Rahat–Sheafer 2007, Szabó 2021, 2022a, b). A perszonalizáció egyrészt jelentheti azt, hogy az egyén előtérbe kerül a kollektívával szemben, tehát például a miniszterelnök kiemeltebb szerepet játszik egy párt vagy a kormány életében és kommunikációjában, mint a testület többi tagja. A politikai vezető kiemelt szerepe miatt a kormányokat gyakran a miniszterelnökhöz kötik, még a megnevezésükben is: ezt a jelenséget szemlélteti például az Egyesült Királyságban Margaret Thatcher nyomán a Thatcher-kormány (McAllister 2009) vagy Magyarországon az Orbán-kormány és a Gyurcsány-kormány elnevezés is.
Másrészt a perszonalizáció kifejezés arra is utalhat, hogy a politikusok magánélete egyre növekvő szerepet kap a politikai kommunikációban (Holtz-Bacha et al. 2014, Metz et al. 2020). Egyes politikusok szívesen osztanak meg „intimebb” információkat a választókkal; ez jelentheti gyermekkori anekdoták, családi események elmesélését, leírását, vagy akár az ezekről készült (audio)vizuális tartalmak megosztását is (Holtz-Bacha et al. 2014). Az alábbi mondatokat (1) Magyarország miniszterelnöke mondta egy interjúban, amelyben a közéleti témák mellett a családi karácsonyukról is mesélt az őt kérdező riporternek:

(1) Levelezni nem nagyon szoktunk, beszélgetni szoktunk a gyerekekkel, hogy mit kérnek a Jézuskától, és aztán, ha szerencséjük van, meg nekünk is van elég időnk meg figyelmünk, akkor ezek az ajándékok meg is érkeznek, és akkor kint várakoznak, és bent pedig megszólal a csengő – ez leginkább suttyomban én szoktam lenni –, mert megjött a Jézuska, és akkor jönnek az unokák, és elfoglalják a karácsonyfát.

Ez a példa jól szemlélteti, hogy a perszonalizált politikai kommunikáció a szakmai mellett a magánszférába is betekintést enged – persze csak akkor, ha erre nyitott a politikus és/vagy annak a kommunikációs stábja.
A politika perszonalizálódása nem egy hirtelen bekövetkező, elszigetelt esemény, hanem folyamat, amely az idő előrehaladtával egyre inkább felerősödik (Karvonen 2010, Rahat–Kenig 2018). A jelenség egyik következménye, hogy a személy – tehát a politikus – kiemelt szerepet kap a politikában. Ez nem egyenlő azonban a „személyiségpolitikával” (Wattenberg 1991; saját fordítás), utóbbi ugyanis bizonyos egyéni tulajdonságok pozitív hatását jelenti a politikusra nézve (Wattenberg 1991).
Hazai vonatkozásban fontos kutatási terület a perszonalizáció vizsgálata a politikai retorikában, hiszen a magyar kormányforma (Sándor–Gallai 2003), valamint a pártok megváltozott működése (Rahat–Kenig 2018) indikálja a vezető személyének kiemelt szerepbe kerülését azáltal, hogy ugyanazt a miniszterelnököt jelölik és választják meg több cikluson keresztül – ez a kiemel(ked)és pedig gyakran a nyelvhasználatban is megjelenik. Az első személyű lexikai, illetve morfológiai elemek különösen erős indikátorai a perszonalizációnak, segítségükkel mérhető, hogy milyen mértékben perszonalizált egy politikus kommunikációja, ugyanis a perszonalizáció az egyes szám első személlyel kerül jelölésre, míg a többes szám első személy csoportidentifikációt feltételez (Urban 1986).
Milyen tendenciák mutatkoztak a politikai kommunikáció perszonalizációjában a koronavírus-járvány idején? Kutatásom erre a kérdésre kereste a választ a magyar miniszterelnök által a Kossuth Rádiónak adott interjúk vizsgálatán keresztül a koronavírus első három hullámának idején.
Feltételeztem, hogy több interjúban lesz gyakoribb az E/1 személyjelölés a T/1-re utalásnál a vizsgált korpuszban (H1); ezt a hipotézisemet egyrészt a perszonalizáció jelenségének általában vett elterjedésére építettem, másrészt arra alapoztam, hogy a három kétharmados győzelem miatt az állam működése egy elnöki rendszerre kezd hasonlítani (Körösényi–Patkós 2015).
További hipotéziseim a magyar politikai kommunikáció sajátosságait (l. pl. Körösényi–Patkós 2015, Farkas–Bene 2022) figyelembe véve kerültek megfogalmazásra. A többes szám első személy több alkategóriára is vonatkozhat (l. a 4. alpontban); ezzel összefüggésben egyrészt azt prognosztizáltam, hogy a vizsgált időszakban csökkent a családra és a pártra utaló személyjelölések gyakorisága (H2), míg a nemzet, nemzetközösség, Európai Unió és emberiség kategóriákra utaló személyjelöléseké nőtt (H3).
A következő, 2. alpontban a magyarországi politika fontosabb sajátosságait és a koronavírus-járványt mint kommunikációs kontextust mutatom be röviden.
2. A magyar kormány és a miniszterelnök kommunikációja a Covid19-járvány alatt

Hazánkat a politikatudomány a populista, illiberális, túlzottan centralizált, már-már autoriter kormányzás fellegváraként tartja nyilván (Juhász et al. 2015). Magyarország korábban a posztkommunista demokratizálódás pozitív példája volt, azonban Körösényi és munkatársai (2020) szerint 2010-ben, a Fidesz–KDNP koalíció első kétharmados győzelmét követően elindult egy ezzel ellentétes folyamat, amely folyamatosan erősödik annak következtében, hogy több választási cikluson keresztül ugyanazon miniszterelnök kerül jelölésre és megválasztásra (Rahat–Kenig 2018).
A magyar politikai berendezkedés a miniszterelnöki kormányforma és intézményrendszer miatt centralizáltnak tekinthető, és ez befolyásolja a perszonalizáció típusát is, amely Balmas és munkatársai (2014) csoportosítása szerint lehet központosított vagy decentralizált. Hazánk politikai retorikája a centralizált kategóriába tartozik, ugyanis a hatalom felfelé áramlik a párttól a miniszterelnök felé – azaz a közösségi vagy intézményi szint „átadja” a hatalmat a karizmatikus, vezető pozícióban lévő politikusok kezébe, akiknek személyes gondolatai vagy akár döntései egyre nagyobb szerepet játszanak a közélet, illetve a politika formálásában.
Az Orbán-kormányra egyébként is jellemző az ellenségképekkel operáló kommunikációs stratégia, amelyet a Magyarországon 2020-ban kezdődő koronavírus-járvány csak még inkább felerősített; ennek a kommunikációs stratégiának a célkeresztjébe került többek között Soros György, az Európai Unió, a hazai ellenzéki pártok és az LMBTQ-közösség is (l. pl. Kiss 2022, Körösényi et al. 2020). A kormánypárt kommunikációjával politikai előnyt kívánt elérni egy olyan időszakban, amikor világszerte emberéletek forogtak kockán. A hatalmi-politikai viszonyokat jelentősen átformálták, illetve növelték a saját mozgásterüket a válsághelyzetben kialakított politikai stratégián és retorikai narratíván keresztül (Molnár 2020, Szabó Palócz 2021). A koronavírus alatti válságretorikájukra jellemző volt a háborús metaforák gyakori alkalmazása (Szabó–Béni 2021), amely „békeidőben” is meghatározó eleme a kormánykommunikációnak.

A válság fő kommunikátora Orbán Viktor volt, aki ezáltal jelentős hatást gyakorolt az ország politikai és társadalmi légkörére (Körösényi et al. 2020). A kormány a sajtó és a közbeszéd nagy részét is tematizálta, nyilatkozataik szinte az összes médiumban fellelhetők voltak, ráadásul a különböző sajtóorgánumok látogatottsága is megugrott ebben az időszakban (Kiss 2022).

Politikai szempontból is történt változás: a különleges jogrend bevezetése miatt a párt a parlament összehívása nélkül tudott dönteni a koronavírushoz szorosan kapcsolódó kérdéseken túl szinte bármiről, emiatt nemzeti és nemzetközi szinten is számos kritika érte hazánkat: jogászok, kommunikációs szakemberek egyaránt megkérdőjelezték a jogállamiság, a sajtószabadság és a demokrácia létét (vö. Martin 2019, Szente 2020). Mindez szorosan összefügg a centralizált működés logikájával, valamint a vezető autoritásának növekedésével. A Freedom House
 jelentése demokrácia helyett hibrid rezsim-nek nevezi Magyarországot; ez azt jelenti, hogy bár tartanak választásokat az országban, a demokratikus intézmények törékenyek, a politikai és polgári szabadságjogok megőrzése pedig kihívásként értelmeződik (Végh 2023).

A koronavírus első három hullámának időszaka tehát magyar vonatkozásban két szempontból is izgalmas a kutatás számára: egyrészt az általában jellemző politikai és kommunikációs stratégiák, másrészt a koronavírus alatti válságkezelés és -retorika miatt. Jelen tanulmány elsősorban a kommunikációs stratégiát, azon belül kifejezetten egy speciális jelenséget, a perszonalizációt hivatott vizsgálni.
3. A kutatás anyaga
A vizsgálat anyagát Orbán Viktor miniszterelnök Kossuth Rádiónak adott interjúi szolgáltatták, amelyek a koronavírus-járvány három időszakából származnak: egyrészt a vírus kirobbanásától (2020. március 4.) a veszélyhelyzet megszűnéséig (2020. június 18.), másrészt az országhatárok újbóli lezárásától (2020. szeptember 1.) az első vakcinaszállítmány megérkezéséig (2020. december 26.) terjedő intervallumot, harmadrészt pedig az eredeti vírusnál jóval fertőzőbb brit variáns gyors terjedésének hírül vételétől (2021. február 18.) a koronavírus elleni védekezés miatt megalakult operatív törzs utolsó sajtótájékoztatójáig (2021. június 11.) tartó hónapokat fogják át. Ezek az időszakok egybeesnek a vírus úgynevezett „hullámaival”. Az ekkorról származó összes interjút feldolgoztam, ami 39 rádióinterjút jelentett (N=39), időszakonként rendre 13, 10, illetve 16 leiratot – ezek terjedelme összesen 117 947 szó. A vizsgálat alapjául szolgáló interjúátiratok
 forrása a miniszterelnök honlapjának archívuma
 volt.
A vizsgálatba bevont anyagok kiválasztásának indoka, hogy a kormányzati kríziskommunikáció elsődleges információforrása Orbán Viktor volt, az állami rádiós interjúk pedig az egyik kiemelt kommunikációs platformjának tekinthetők (Bene et al. 2020). A Reuters Digital News Report szerint 2020-ban a magyarok 15 százaléka, míg 2021-ben 13 százaléka hallgatta a közmédia rádiócsatornáit. Ez a Központi Statisztikai Hivatal (2022) népességadatai alapján naponta körülbelül 1-1,2 millió hallgatót jelent. Továbbá a Nemzeti Média- és Hírközlési Hatóság mérései (2020, 2021) is alátámasztják, hogy a Kossuth Rádió a legnépszerűbb rádiócsatornák egyike az országos napi hallgatottságot tekintve; a kutatás időszakában a második és a negyedik helyek között mozgott a hazai rangsorban.
Az elemzés ideje alatt folyamatosan napi egymillió felett volt a Kossuth Rádió átlagos napi hallgatottsága; 2021 első felében 1,1 millió feletti számokat is produkált a médium. Az interjúk jelentőségét ezenkívül az is jól mutatja, hogy ezek jelentették a média és a politika diszkussziójának alapját (Bene et al. 2020). A Kossuth Rádió és Orbán Viktor kifejezések a kutatás időszakában együttesen 1 340-szer jelentek meg a magyarországi hírportálokon a Google keresőmotorjának programozható verziója alapján, emellett a hazai médiumok többsége is rendszeresen beszámol(t) az interjúkról, valamint a miniszterelnöki közösségi oldalakon is megosztották a videós változatokat – így összességében akár több millió emberhez is eljuthattak ezek a tartalmak.
4. Módszertan
A kutatás a perszonalizáció mértékét nyelvészeti szempontból vizsgálja az igei személyragok, a birtokos személyjelek és a személyes névmások alany-, tárgy-, részes- és birtokos eseteinek használatán keresztül. Az egyes szám első személy az egyén kiemelt szerepére és perszonalizációra utal, míg a többes szám első személy a csoportidentitást állítja előtérbe (Urban 1986).
A T/1 kategória több alcsoportot is magába foglal, utalhat például a családra (miCsalád),
 pártra (miPárt), nemzetre (miNemzet) vagy akár az egész emberiségre (miEmberiség) is (Beard 2000, Horváth 2023, Proctor – I-Wen Su 2011, Szabó 2020, 2021, 2022a, b, Urban 1986). Ezeket az alkategóriákat a jelen tanulmányban két szupranacionális elemmel: a nemzetek közösségével (miNemzetközösség) és az Európai Unióval (miEU) bővítettem, mivel – annak ellenére, hogy Orbán Viktor és pártja, a Fidesz a 2010-es kampány óta „nemzetinek” nevezi magát – a politikai berendezkedés, illetve az európai uniós tagságunk és a visegrádi négyekhez való tartozásunk miatt a miniszterelnök szükségszerűen nyilatkozik közösen Magyarország és más nemzetek nevében is. Például egy olyan megszólalás esetében, amelyben egy uniós tárgyalásról számol be, a T/1 utalásokat nem sorolhatjuk sem a miNemzet, sem a miEmberiség csoportokba, hiszen előbbi túl szűk, utóbbi túl tág értelmezés volna ebben a kontextusban. Hasonló a helyzet akkor is, amikor egy másik ország vezetőjével való találkozóról van szó; ekkor azonban a miEU is túl tág kategória, ezért szükséges a miNemzetközösség csoport bevezetése.

A miCsalád kétféleképpen fogható fel: egyrészt vonatkozhat az „én + egy másik személy” (például a politikus és házastársa), illetve az „én + egy csoport” (például a politikus, házastársa és gyermeke(i)) csoportokra (Beard 2000). Ugyanígy a miPárt alkategória is értelmezhető mindkét módon, itt azonban a csoport tagjai a párttagok. A családra és a pártra történő ilyen utalások exkluzív jelölések, amelyek csak a megnyilatkozót és a hozzá tartozó szereplőket foglalják magukba; ezzel szemben az inkluzív T/1 csoportoknak a beszélő és a szóban forgó más személyek vagy csoporttagok mellett részei a megnyilatkozás jelenlévő befogadói, illetve a célközönség (például a nemzet vagy az emberiség) is (Beard 2000). A miNemzet az ország állampolgáraira vonatkozik, míg a miNemzetközösség csoportba Magyarország és a kontextusnak megfelelő további országok sorolhatók, a miEU pedig azokban a nyilatkozatokban fordul elő, amikor a beszélő az Európai Unió nevében nyilatkozik. Utóbbi két esetben szupranacionális, azaz nemzetek feletti T/1 csoportokról beszélhetünk. Végül a legtágabb kategória a miEmberiség, amely nemzethatárokon átívelően a világon minden embert magában foglal (Beard 2000).

A személyjelölések különböző távolságra „helyezkednek el” a megnyilatkozótól, ezenkívül Rees (1983; idézi Jobst 2007) modellje szerint egyfajta sorrendiség is van közöttük. Jelen dolgozatban a beszélőhöz való közelséget ez alapján a modell alapján értelmezem. A magyar nyelvre egyszerűsített sorrendiség a következőképp alakul: én, mi, te/ti, általános alany, ő, ők.

 Szabó (2021) egy radiális modellen ábrázolta a többes szám első személyű denotátumok beszélőtől való relatív távolságát. Ezt továbbgondolva készítettem el az 1. ábrát, mely a dolgozatban bemutatott elemzések módszertani alapjául szolgál.

1. ábra. A többes szám első személyű denotátumok relatív távolsága a megnyilatkozótól
(saját készítésű ábra, Szabó 2021: 65 alapján)
A modell abból a feltevésből indul ki, hogy egocentrikus módon látjuk a világot, tehát az egyes szám első személy (én) a centrumban, míg a többes szám első személy (mi) attól távolabb helyezkedik el (Szabó 2021). Az alábbi felsorolás az összes többes szám első személyű kategóriára említ egy-egy példát a kutatás során feldolgozott anyagból:
(2) miCsalád: „Mekkora területért vagyok felelős, a házamért, az udvaromért, és hány emberért vagyok felelős, akivel egy családban élünk?”
  (Orbán 2020.04.17.)

(3) miPárt: „Az ő emberei vannak Brüsszelben, azokon a posztokon, ahonnan most a bennünket érő kritikák érnek, de mondtam, hogy ne engedjük magunkat provokálni, kicsit engedjük lejjebb az adrenalint, és törődjünk azzal, ami a dolgunk: hogyan segítsünk a magyaroknak, és hogyan mentsük a magyar életeket.” (Orbán 2020.04.03.)

(4) miNemzet: „Tehát bennünket ugyanúgy nem lehet sértegetni, mint ahogy nem lehet a németeket vagy a franciákat.” (Orbán 2020.10.04.)

(5) miNemzetközösség: „De egy okos nyugat-európai politikus pontosan tudja, hogy Nyugat-Európa biztonsága még így is nagymértékben múlik azon, hogy hogyan állunk helyt mi, szlovákok, lengyelek meg magyarok az Unió külső határainak védelmében.” (Orbán 2021.02.19.)

(6) miEU: „Tehát nagy lecke ez, lesz min gondolkodni, és lesz miről beszélnünk majd a hamarosan esedékes európai uniós csúcson.” (Orbán 2020.12.04.)

(7) miEmberiség: „Nekünk már elegünk van a vírusból, de a vírusnak nincs elege belőlünk, akar bennünket, támad, fertőz, gyorsabban is, mint korábban.” (Orbán 2020.10.04.)

A keresztmetszeti kutatás során kvalitatív és kvantitatív módszereket is alkalmaztam. Először összegyűjtöttem a kijelölt időszakból a rádióinterjúkat, amelyek leiratát a miniszterelnöki weboldalról töltöttem le. A megszólalások közül minden olyat töröltem, amely nem Orbán Viktortól származott; ez jelen esetben – az interjús formátumból adódóan – a kérdéseket jelentette.
A leiratokban az AntConc (Anthony 2023) korpusznyelvészeti elemző szoftver segítségével rákerestem az E/1-re, illetve T/1-re utaló igei személyragokra, birtokos személyjelekre és személyes névmásokra – ezeket foglalja össze az alábbi, 1. táblázat.
	
	Szám, személy
	A személyjelölők, illetve azok ragozott alakjaik

	Személyes névmások
	Egyes szám
első személy
(E/1)
	én, engem, rajtam, bennem, nálam, rám, belém, hozzám, rólam, belőlem, tőlem, nekem, velem, értem,
a fenti névmások az én- előtaggal (pl. énnekem)

	
	Többes szám
első személy
(T/1)
	mi, minket, rajtunk, bennünk(et), nálunk, ránk, belénk, hozzánk, rólunk, belőlünk, tőlünk, nekünk, velünk, értünk,
a fenti névmások a mi előtaggal (pl. minálunk)

	Igei személyragok
	Egyes szám
első személy
(E/1)
	alanyi (határozatlan) ragozás: -k, -ok, -ak, -ek, -ök
tárgyas (határozott) ragozás: -m, -om, -am -em, -öm

	
	Többes szám
első személy
(T/1)
	alanyi (határozatlan) ragozás: -nk, -unk, -ünk
tárgyas (határozott) ragozás: -uk, -juk, -jük, -zük

	Birtokos személyjelek
	Egyes szám
első személy
(E/1)
	-m, -om, -am, -em, -öm, -im, -aim, -eim

	
	Többes szám
első személy
(T/1)
	-nk, -unk, -ünk, -ink, -aink, -eink


1. táblázat. A vizsgálat során keresett személyes névmások, igei személyragok és birtokos személyjelek E/1 és T/1 alakjai
A személyes névmások jelölése önálló szavakkal történik, így ezek keresése a szövegben viszonylag könnyen kivitelezhető. Az igei személyragok és birtokos személyjelek azonban nem önmagukban állnak, hanem egy-egy ige vagy főnév szótövéhez kapcsolódó toldalékmorfémák (Imrényi–Kugler 2017; Tolcsvai Nagy 2017), így ezek felkutatása módszertani szempontból nehézkesebb.

Amennyiben egy T/1 utalást tartalmazó megnyilatkozás esetében volt anaforikus utalás a mondaton belül, a T/1 alkategória annak alapján került kiválasztásra (Bazzanella 2002, Jobst 2007). Azokban az esetekben, amikor nem volt egyértelmű, hogy mely csoportról van szó – vagyis nem volt anaforikus utalás a vizsgált mondatban vagy annak közvetlen környezetében –, a T/1 csoport megállapításakor a tágabb szövegkörnyezetre támaszkodtam (Bazzanella 2002).
(8) De én hiszek abban a megközelítésben – ami egy nemzeti politikai megközelítés –, hogy az a jó döntés, amibe minél több embert be tudunk vonni. [...] Segítenek bennünket, és nekik is jó, ha jobb döntések születnek. (Orbán, 2021.02.19.)
A (8) szövegrészletnek abból a mondatából, amelyben a vizsgált személyes névmás szerepel, nem derül ki egyértelműen, hogy kikre vonatkozik a T/1 utalás, az azt megelőző szövegrészből azonban látszik, hogy a bennünket a pártra utal, hiszen a nemzetet érintő politikai döntéseket önállóan a párt hozta meg a koronavírus-járvány alatt.
A birtokos szerkezet alaptagján egyeztető toldalékként a birtokos számára és személyére utaló személyjel mellett előfordulhat birtoktöbbesítő jel is, amely a birtok számára utal (pl. autóink; Ladányi 2017: 590). A birtokos személyjelek keresésével ezeket a több birtokra utaló kifejezéseket is megtaláltam. Ugyanakkor a birtokos szerkezetek többször is jelölhetik a személyt; az ilyen esetekben (pl. a mi autóink), illetve minden egyéb anaforikus utalásnál az összes jelölést (például a mi személyes névmást és az -nk birtokos személyjelet) rögzítettem a kutatási adatbázisban, hiszen ezek külön-külön is jelentést hordozhatnak, sőt az ismétlésnek nyomatékosító szerepe is lehet.

Bizonyos találatokat ugyanakkor ki kellett zárni az elemzésből. Ilyenek voltak például a személyes névmásokkal homonim más szófajú kifejezések (pl. az értem és az értünk ige vagy a mi kérdő névmás) (Horváth 2023). Emellett – mivel a kutatás interjúk leiratait elemzi – a vizsgált szövegekben a nyilatkozó a többes szám első személyt használhatja a megszólaló és kérdező (riporter) csoportjára való utalásként is; ezeket az eseteket nem lehet besorolni a T/1 fent említett kategóriáinak egyikébe sem, így az ilyen előfordulásokat nem elemeztem. Az E/1-re vagy T/1-re utaló frazémákat (pl. de hát Istenem) szintén kizártam a vizsgálatból. A korpuszban néhányszor szerepelt nem szó szerinti idézet, ezeket sem vettem figyelembe az adatbázis elkészítésekor, hiszen ekkor a szövegbeli szám- és személyjelölések nem a miniszterelnökre utalnak.
5. A kutatás eredményei
A korpusznyelvészeti konvencióknak megfelelően (l. pl. Gries 2010) az adatokat ezer szóra normalizálva adom meg. Az eredményeket a feldolgozott anyag szisztematikus értékelésével, illetve az adatokból levonható következtetésekkel együtt mutatom be. Elsősorban korpuszalapú adatokat közlök, ugyanakkor egyes esetekben statisztikai analízist is végeztem.
5.1. E/1 vagy T/1? A személyjelölések megoszlása
Jelen alpontban az egyes és többes szám első személyű nyelvi jelölések eredményeit mutatom be és értékelem.

A 2. ábra az interjúkban található egyes szám első személyű és többes szám első személyű igei személyragok, birtokos személyjelek és személyes névmások gyakoriságát mutatja be.

2. ábra. Az E/1 és T/1 szám- és személyjelölések eloszlása a vizsgált interjúkban

Az egyes szám első személyű jelölések elemszámát tekintve egy növekvő-leszálló görbe rajzolódik ki a koronavírus kezdetétől a harmadik hullám végéig, míg a T/1 utalások esetében egy ezzel ellentétes, leszálló-növekvő görbe mutatható ki. Az adatokból megoszlási viszonyszámokat
 képezve még erőteljesebben látszanak az említett tendenciák.
Szinte az összes interjúban a T/1 személyjelölések voltak többségben, egy esetben (2020. szeptember 18.) azonban az E/1 utalások fordultak elő gyakrabban, öt vizsgált leiratban pedig az E/1 jelölők aránya megközelítette a T/1 utalások arányát (az E/1 részarányai ezen esetekben: 49,6%; 45,1%; 44,8%; 49,4%; 48,2%). Összességében azonban az első személyű jelölések közül a többes számúak voltak többségben (63,2 százalék), míg az egyes számúak mindössze 36,8 százalékot tettek ki az E/1 és T/1 jelölések ezer szóra normalizált összegéből.
Hogyan magyarázható ez? A jelenséget egyrészt indokolhatja az az exogén tényező, hogy jelen kutatás a koronavírus időszakában született nyilatkozatokat elemzett, egy világjárvány alatt pedig feltételezhető, hogy a politikai kommunikációban nem az én lesz a domináns, hiszen a járványhelyzet „elvár” egyfajta közösségi gondolkodást. Ezenkívül a 2010 óta regnáló kormánypárt az akkori kampány óta nemzetinek nevezi magát
, és ehhez az interpretációhoz szükségszerűen hozzákapcsolódnak a többes szám első személyű jelölések is.

A T/1 utalások nagyobb arányát emellett azzal is magyarázhatjuk, hogy az ilyen alakok használatakor – az E/1 formákkal ellentétben – nemcsak a beszélőt terheli a felelősség a megnyilatkozásért, hanem mindazokat, akik a mi kategóriájába beletartoznak (Wilson 1990). Ez még inkább felerősödhetett egy olyan időszakban, amikor az egész országot a szabadságában korlátozó szabályokat kellett közölni: ha például E/1-ben azt mondja a miniszterelnök, hogy „kijárási korlátozást vezetek be”, akkor magára vállalja a felelősséget, míg T/1-et alkalmazva („kijárási korlátozást vezetünk be”) a felelősséget a kormány mint csoport viseli.
Az E/1 átlagos gyakoriságáról
 elmondhatjuk, hogy ezen személyjelölés használata az első hullám időszakához képest a második hullámra kis mértékben (0,78 százalékkal) csökkent, míg a harmadik hullám idejére az előzőhöz képest 3,92 százalékkal esett vissza. A teljes (vizsgált) időszakot figyelembe véve 4,67 százalékpontos csökkenés látható. A T/1 átlagos gyakorisága ennél nagyobb mértékben, 7,70 százalékkal esett vissza az első hullámhoz képest a második hullámra. A harmadik hullám időszakában azonban ismét emelkedést figyelhetünk meg: a második hullámhoz viszonyítva 7,35 százalékpontos emelkedés látható, míg az első és harmadik hullám között csupán 0,90 százalékpontos visszaesés mutatható ki.

A 3. ábra a T/1 esetében az elemzések alapjául szolgáló radiális modell sorrendiségét követve közli az egyes kategóriák átlagos gyakoriságát – szemléltetve, hogy az egyénhez viszonyított távolság szerint meghatározott kategóriák közül melyek voltak a leggyakoribbak a magyar miniszterelnök kommunikációjában a 2020-ban kezdődő világjárvány idején.

3. ábra. Az E/1, illetve a T/1 szám- és személyjelölések egyes kategóriáinak eloszlása a vizsgált interjúkban

A tölcsérdiagramról leolvasható, hogy – ha a T/1 különböző kategóriáit önálló egységként kezeljük – a miniszterelnök az E/1 jelöléseket alkalmazta a leggyakrabban (37,1%). Ezt követi a sorban a pártra (32,2%), a nemzetre (25,1%) történő utalás. Lényegesen ritkábban fordult elő, hogy az Európai Unió (2,2%), az emberiség (1,8%) vagy több nemzet (1,5%) nevében nyilatkozott, a legritkábban pedig a családjára utalt a többes szám első személy alkalmazásakor (0,1%).
A feldolgozott szövegek (rádióinterjúk) műfaji sajátosságaiból kifolyólag előfordulhat, hogy a kérdező bizonyos mértékig hatással volt arra, hogy a miniszterelnök válaszaiban milyen mértékben jelenik meg a perszonalizáció; ezt azonban a jelen kutatásban nem vizsgáltam. Egyértelmű ugyanakkor, hogy a rádióinterjúk teret engednek a politikai perszonalizációnak, hiszen közvetlen kérdés-válasz dinamika zajlik.
5.2. A T/1 kategóriák megjelenése az interjúkban
Ebben az alpontban a többes szám első személyű jelölések egyes csoportjainak eredményeit mutatom be az E/1-hez viszonyított távolság sorrendjében (a legközelebbitől az egyre távolabbiak felé haladva).

A családra történő utalás gyakoriságát mutatja be a 4. ábra, amelynek trendvonaláról leolvasható, hogy a T/1Család kategória előfordulása az idő előrehaladtával csökkent. Az is látszik, hogy az első hullám alatt a miniszterelnök még többször beszélt T/1-ben a saját családjáról, ez azonban a második és harmadik hullám idején már kevésbé volt jellemző.

4. ábra. A T/1Család kategóriához tartozó szám- és személyjelölések eloszlása a vizsgált interjúkban
A teljes szövegmennyiségen belül ezer szóra normalizálva az adatok valamivel több, mint felében (51,3 százalékában) fordult elő legalább egyszer, hogy Orbán Viktor a családja (vagy egyes családtagjai) nevében nyilatkozott. Az alacsony előfordulási arányt vélhetően azzal magyarázható, hogy kontraproduktív lehet beszélni a saját családjáról egy olyan időszakban, amikor közösségi távolságtartási szabályok voltak érvényben.
A radiális modell sorrendjét folytatva az 5. ábra a pártra és a nemzetre utalások gyakoriságát foglalja össze.

5. ábra. A T/1Párt és T/1Nemzet kategóriákhoz tartozó szám- és személyjelölések eloszlása a vizsgált interjúkban
A T/1Párt esetében csökkenés figyelhető meg a trendvonalon, míg a T/1Nemzet csoportnál emelkedés látható. Feltételezhetően növelte a nemzetre vonatkozó személyjelölések számát, hogy egy világjárvány alatt a politikai kommunikáció előtérbe helyezi a nemzetet, például a párttal vagy akár az egyénnel szemben. Valamint a nemzet nevében történő megszólalások általában véve is gyakrabban fordulnak elő akkor, amikor az adott párt kormányon van (Horváth 2023).
A 6. ábra a nemzetközösség kategóriára történő utalások előfordulásait foglalja össze; a vizsgálat ezek gyakoriságában is növekvő tendenciát mutatott ki. Az ábrán jól látszik az is, hogy a miniszterelnöki kommunikációban az első hullám idején alig fordult elő, hogy egy nemzetközösség nevében nyilvánult meg, a későbbiekben azonban ez a jelenség gyakoribbá vált.

6. ábra. A T/1Nemzetközösség kategóriához tartozó szám- és személyjelölések eloszlása a vizsgált interjúkban

A T/1Nemzetközösség utalások többféleképpen fordultak elő a vizsgált anyagban: vonatkozhattak egyes uniós tagállamokra, a „keleti blokkra”, Nyugat- és Közép-Európára, a visegrádi négyekre, az összes szomszédos országra, EU-s jobboldali vezetésű államokra, illetve olyan esetek is adatolhatók, amikor a miniszterelnök Magyarország és egy másik ország nevében nyilatkozott; ezen államok között volt Szlovákia, Lengyelország, Olaszország, Izrael, az Egyesült Királyság, Spanyolország és Románia.

A következő, 7. ábra az egyéntől legtávolabb eső kategóriák alakulását mutatja be: az Európai Unió és az egész emberiség nevében történő megnyilatkozások előfordulási gyakoriságát közli.
Az elemzett időszakban a T/1EU utalások száma összességében növekedett, míg a T/1Emberiség utalások előfordulása csökkent. (Utóbbiak az első hullám idején voltak a leggyakoribbak, azonban – ahogy a trendvonalon is látható – az előfordulások száma hamar csökkenésnek indult.)

7. ábra. A T/1EU és T/1Emberiség kategóriákhoz tartozó szám- és személyjelölések eloszlása a vizsgált interjúkban

Az Európai Unióra történő T/1 utalások számának emelkedését vélhetően az okozhatta, hogy Magyarországnak mind pénzügyileg, mind politikailag szüksége volt a 27 tagállamból álló összefogás támogatására.
6. Összegzés

Kutatásomban azt vizsgáltam, hogy a magyar miniszterelnöki kommunikációra milyen mértékben volt jellemző a perszonalizáció a koronavírus-járvány első három hullámának idején, illetve a különböző T/1 utalások ki(k)re, mely csoportokra vonatkoztak a vizsgált időszakban.
Az eredmények azt mutatják, hogy a miniszterelnök a Covid19 alatt kevéssé perszonalizálta kommunikációját: a Kossuth Rádiónak adott interjúiban a T/1 személyjelölések voltak többségben. Csupán egy olyan interjú szerepelt a vizsgált anyagban, amelyben az E/1 személyjelöléösek gyakoribbak voltak, mint a T/1-re vonatkozók, tehát a H1 hipotézis – amely azt prognosztizálta, hogy több lesz az E/1 megnyilatkozás, mint a T/1 – nem igazolódott. A T/1 formák gyakori használatának vélhetően az volt az oka, hogy Orbán Viktor a felelősséget a kormány nevében csoportként, mintsem egy személyben miniszterelnökként vállalja (Beard 2000, Wilson 1990).

A T/1Család és a T/1Párt személyjelölések gyakorisága csökkent a vizsgált időszakon belül, az erre vonatkozó előfeltevésemnek (H2) megfelelően. A T/1Nemzet, a T/1Nemzetközösség, a T/1EU és a T/1Emberiség kategóriájú utalások gyakoriságának esetében ezzel szemben növekedést feltételeztem (H3); a T/1Emberiség kivételével ez a hipotézis is beigazolódott.
Fontos megjegyezni azonban, hogy a politikai perszonalizáció más módszerekkel is vizsgálható. Például érdemes lenne a képi sémák, illetve a szóképek (metaforák és metonímiák) fogalmát előtérbe állítva elemezni a magyar politikai kommunikációt (l. pl. Szabó 2022).
A dolgozat korlátai között meg kell említeni, hogy az elemzésben csak a Kossuth Rádióban elhangzott miniszterelnöki interjúkat vizsgáltam; ez az anyag a hazai rádiós műsoroknak és általában véve a médiában elhangzó diskurzusoknak csak egy kis szeletét jelenti. A rádióinterjúk mellett érdemes lenne a közösségi médiában közzétett posztokat is elemezni, hiszen egy ilyen kutatás lehetővé tenné annak feltárását, hogy a magyar politikusok az ilyen szövegtípusok esetében is perszonalizálják-e nyelvhasználatukat.

Források

DNR (2020) = Reuters Digital News Report. [dataset]. University of Oxford. https://reutersinstitute.politics.ox.ac.uk/sites/default/files/2020-06/DNR_2020_
FINAL.pdf
DNR (2021) = Reuters Digital News Report. [dataset]. University of Oxford. https://reutersinstitute.politics.ox.ac.uk/sites/default/files/2021-06/Digital_News_Report

KSH (2022) = Népszámlálási adatbázis. [dataset]. Központi Statisztikai Hivatal. https://nepszamlalas2022.ksh.hu/eredmenyek/vegleges-adatok/tablazatok/nsz2022-1.1.2.xlsx

� A Freedom House egy nonprofit civil szervezet, amely a demokrácia, illetve a politikai és emberi szabadságjogok helyzetének kutatásával foglalkozik világszerte. Céljuk, hogy tájékoztassák az embereket a szabadságot fenyegető veszélyekről. (l. �HYPERLINK "https://freedomhouse.org/about-us"�https://freedomhouse.org/about-us�)


� Az interjúleiratok tételes listája és forrásmegjelölése a mellékletben található.


� �HYPERLINK "https://2015-2022.miniszterelnok.hu/category/interjuk"�https://2015-2022.miniszterelnok.hu/category/interjuk�


� Szabó (2020, 2021, 2022a, 2022b) jelölésmódját követve a T/1 különböző kategóriáit alsó indexben jelzem.


� Jelen kutatásban kizárólag az én (E/1) és a mi (T/1) kategóriája került vizsgálatra, hiszen az ezekre utaló személyjelölések függnek össze a perszonalizáció jelenségével.


� A félkövérrel jelölt részek minden esetben a szerző saját kiemelései.


� A megoszlási viszonyszámok (Vm) a következőképp kerültek kiszámításra: részsokaság osztva a teljes sokaság összegével.


� Az Országgyűlés 1/2010. (VI. 16.) OGY politikai nyilatkozata a Nemzeti Együttműködésről: �HYPERLINK "https://2010-2014.kormany.hu/download/d/56/00000/politikai_nyilatkozat.pdf#!DocumentBrowse"�https://2010-2014.kormany.hu/download/d/56/00000/politikai_nyilatkozat.pdf#!DocumentBrowse�


� Az átlagos gyakoriság meghatározásához egyszerű számtani átlag (x̅a) került kiszámításra minden esetben: az ezer szóra normalizált előfordulási gyakoriság összege osztva az elemszámmal.


� Az adatok dinamikus viszonyszámokkal (Vd) kerültek kiszámításra lánc- és bázisviszonyszám formájában.





